
KLASA:  007-03/01-26/6
UR.BROJ:2170-1-29-26-2
Rijeka, 20.7.2026.

IZVOD IZ ZAPISNIKA
(odluke, zaključci)

sa 3. sjednice Upravnog vijeća Dječjeg vrtića Rijeka održane 20. srpnja 2026.g. 

Prijedlog Dnevnog reda:
1. Usvajanje zapisnika sa sjednice održane 29.5.2026.g.
2. Donošenje 5. Izmjena i dopuna Plana nabave Dječjeg vrtića Rijeka za 2026.g.
3. Donošenje Odluke o usvajanju polugodišnjeg izvještaja o izvršenju Financijskog plana Dječjeg vrtića Rijeka za 2026.godinu
4. Žalba na Konačnu listu upisa u Dječji vrtić Rijeka, CPO Turnić, PPO Krnjevo
5. Odluka o određivanju broja osoba kojima se osigurava istodoban neposredan uvid u rad Upravnog vijeća Dječjeg vrtića Rijeka
6. Donošenje Odluke o izboru kandidata po objavljenim natječajima za zasnivanje radnog odnosa
7. Donošenje Odluke o raspisivanju natječaja za zasnivanje radnog odnosa
8. Dopis radnice - zamolba za nastavkom rada nakon 65 godina života
9. Donošenje odluka o izmjeni ugovora o radu radnica koje imaju zasnovan radni odnos na neodređeno vrijeme
10. Zahtjev za odobrenjem neplaćenog dopusta
11. Razno
Prijedlog Dnevnog reda izmijenjen je na način da točka 11. Dnevnog reda koja glasi:
„11. Dopis udruge Sidro“. Dosadašnja točka 11. postaje točkom 12. Dnevnog reda

Izmijenjeni Dnevni red jednoglasno se usvaja.


1. Usvajanje zapisnika sa sjednice održane 29.5.2026.g.
Zapisnik sa sjednice održane 29.5.2026.g. jednoglasno se usvaja.



2. Donošenje 5. Izmjena i dopuna Plana nabave Dječjeg vrtića Rijeka za 2026.g.
Upravno vijeće jednoglasno je donijelo sljedeću 

O D L U K U
Donose se 5. Izmjene i dopune Plana nabave Dječjeg vrtića Rijeka za 2025. godinu.



3. Donošenje Odluke o usvajanju polugodišnjeg izvještaja o izvršenju Financijskog plana Dječjeg vrtića Rijeka za 2026.godinu
Na temelju članka 86. Zakona o proračunu (Narodne novine broj 144/21), članka 52. Pravilnika o polugodišnjem i godišnjem izvještaju o izvršenju proračuna i financijskog plana (Narodne novine broj 85/23) i članka 42. Statuta Dječjeg vrtića Rijeka, na prijedlog ravnateljice, Iris Pinzovski, Upravno vijeće Dječjeg vrtića Rijeka, donijelo je sljedeću


ODLUKU
O USVAJANJU POLUGODIŠNJEG IZVJEŠTAJA O IZVRŠENJU FINANCIJSKOG PLANA 
DJEČJEG VRTIĆA RIJEKA ZA 2026. GODINU 

I.
Usvaja se Polugodišnji izvještaj o izvršenju financijskog plana Dječjeg vrtića Rijeka za 2026. godinu. 

II.
Polugodišnji izvještaj o izvršenju financijskog plana Dječjeg vrtića Rijeka za 2026. godinu čini sastavni dio ove Odluke.

III.
Polugodišnji izvještaj o izvršenju financijskog plana Dječjeg vrtića Rijeka za 2026. godinu dostavit će se nadležnom odjelu Grada Rijeke, Upravnom odjelu za odgoj, obrazovanje, tehničku kulturu i mlade.

IV.
Polugodišnji izvještaj o izvršenju financijskog plana Dječjeg vrtića Rijeka za 2026. godinu objavit će se na mrežnim stranicama Ustanove.

IV.
Ova Odluka stupa na snagu danom donošenja.




4. Žalba na Konačnu listu upisa u Dječji vrtić Rijeka, CPO Turnić, PPO Krnjevo
Izvan žalbenog roka pristigla je žalba na Konačnu listu upisa roditelja                .

Upravno vijeće jednoglasno donosi sljedeću

O D L U K U

I
Odbija se žalba kao neosnovana.
II
Ova Odluka stupa na snagu danom donošenja.




5. Odluka o određivanju broja osoba kojima se osigurava istodoban neposredan uvid u rad Upravnog vijeća Dječjeg vrtića Rijeka

Nakon kraće rasprave Upravno vijeće jednoglasno je donijelo sljedeću 



ODLUKU 
o određivanju broja osoba kojima se osigurava istodoban neposredan uvid u rad
Upravnog vijeća Dječjeg vrtića Rijeka

I.
Ovom se Odlukom određuje broj osoba kojima se osigurava istodobno prisustvovanje sjednicama Upravnog vijeća Dječjeg vrtića Rijeka (u daljnjem tekstu: Ustanova), te se utvrđuje postupak u vezi s prijavom osoba koje žele prisustvovati sjednicama Upravnog vijeća Ustanove.

II.
Sjednicama Upravnog vijeća Ustanove mogu istodobno prisustvovati najviše dvije osobe. 
Zahtjev za prisustvovanje sjednici (u daljnjem tekstu: zahtjev) mogu podnijeti građani, udruge ili druge pravne osobe.
Zahtjev u ime pravne osobe podnosi osoba ovlaštena za njeno zastupanje, uz navođenje imena jedne osobe koja će u ime pravne osobe prisustvovati sjednici Upravnog vijeća Ustanove.

III.
Zahtjev se podnosi putem elektroničke pošte na obrascu dostupnom na mrežnim stranicama Ustanove, a koji čini sastavni dio ove Odluke.
U obrazac se osim podataka o podnositelju zahtjeva unosi i podatak o točkama dnevnog reda Upravnog vijeća Ustanove kojima podnositelj zahtjeva želi prisustvovati.
Podnositelj zahtjeva može prisustvovati raspravi po najviše dvije točke dnevnog reda.
Ustanova nije dužna osigurati neposredan uvid u svoj rad kada se radi o pitanjima u kojima se po zakonu javnost mora isključiti, odnosno ako se radi o informacijama za koje postoje ograničenja prava na pristup prema odredbama Zakona o pravu na pristup informacijama.
IV.
Zahtjev se može podnijeti nakon objave dnevnog reda sjednice Upravnog vijeća Ustanove na mrežnim stranicama, najkasnije 48 sati prije početka sjednice.
O podnesenom zahtjevu odlučuje predsjednik Upravnog vijeća Ustanove.

V.
U slučaju da je po pojedinoj točki dnevnog reda sjednice Upravnog vijeća podneseno više zahtjeva, pravo prednosti ostvarit će ranije zaprimljeni zahtjev.
Podnositelj zahtjeva će o načinu na koji je riješen njegov zahtjev biti obaviješten putem elektroničke pošte ili telefonskim putem najkasnije 24 sata prije održavanja sjednice Upravnog vijeća.

VI.
Ova Odluka stupa na snagu danom donošenja.




6. Donošenje Odluke o izboru kandidata po objavljenim natječajima za zasnivanje radnog odnosa

       Upravno vijeće Dječjeg vrtića Rijeka, na prijedlog ravnateljice, jednoglasno je donijelo sljedeću


ODLUKU
Temeljem natječaja za zasnivanje radnog odnosa od dana 3. lipnja 2026. godine, a na prijedlog ravnatelja, prima se u radni odnos na radno mjesto:
1. Odgojitelj (6 izvršitelja na određeno puno radno vrijeme):
-	ELIANA MAKOVAC

-  Natječaj se poništava u dijelu za dva (2) izvršitelja obzirom su se privremeno odsutne radnice vratile na rad s bolovanja.

-  Natječaj će se  ponoviti u dijelu za tri (3) izvršitelja na određeno puno radno vrijeme zbog nedovoljnog broja kandidata koji ispunjavaju uvjete natječaja.
   

2. Odgojitelj u odgojnoj skupini djece pripadnika talijanske nacionalne manjine (2 izvršitelja na određeno puno radno vrijeme) 

-  Natječaj se poništava u dijelu za jednog (1) izvršitelja obzirom se u međuvremenu na radno mjesto vratila radnica s roditeljskog dopusta,  te je prestala  potreba za zapošljavanjem jednog izvršitelja.

- Natječaj će se ponoviti u dijelu za jednog (1) izvršitelja obzirom da postoji i dalje potreba za zapošljavanjem zbog zamjene odsutne radnice na roditeljskom dopustu.


3. Odgojitelj edukacijski rehabilitator (2 izvršitelja na neodređeno puno radno vrijeme)
· Natječaj će se ponoviti u cijelosti, za dva (2) izvršitelja na neodređeno puno radno vrijeme budući se nije mogao izvršiti odabir kandidata obzirom je na natječaj pristigla samo jedna prijava kandidatkinje koja nije ispunjavala formalan uvjet natječaja.
4. Spremač (1 izvršitelj na neodređeno puno radno vrijeme):
· SLAĐANA MAĐAREVIĆ

5. Spremač (1 izvršitelja na određeno puno radno vrijeme):
· MERY EFENDIĆ

6. Kuhar (1 izvršitelj na određeno puno radno vrijeme) 
· Natječaj će se ponoviti za jednog (1) izvršitelja na određeno puno radno vrijeme jer nije bilo moguće izvršiti odabir kandidata obzirom je jedna prijava bila nepotpuna dok je druga pristigla van roka natječaja.

7. Pomoćni kuhar (1 izvršitelj na određeno puno radno vrijeme): 
· FILIP BEBAR

· Natječaj će se ponoviti za jednog (1) izvršitelja na određeno puno radno vrijeme je od tri (3) pristigle prijave, dvije su bile nepotpune, dok je treća pristigla van natječajnog roka, stoga se nisu mogle razmatrati.  



7. Donošenje Odluke o raspisivanju natječaja za zasnivanje radnog odnosa
Na prijedlog ravnateljice Upravno vijeće jednoglasno je donijelo sljedeću

O D L U K U
Raspisuje se natječaj za zasnivanje radnog odnosa na oglasnim pločama i mrežnim stranicama Zavoda za zapošljavanje, oglasnim pločama i mrežnoj stranici Ustanove za radno mjesto:  
1. ODGOJITELJ (3 izvršitelja na neodređeno puno radno vrijeme) 
2. ODGOJITELJ (8 izvršitelja na određeno puno radno vrijeme) 
3. ODGOJITELJ (U ODGOJNOJ SKUPINI PRIPADNIKA TALIJANSKE NACIONALNE MANJINE) - 1 izvršitelj na određeno puno radno vrijeme: ponavljanje po natječaju od 3.6.2026. 
4. ODGOJITELJ EDUKACIJSKI REHABILITATOR (2 izvršitelja na neodređeno puno radno vrijeme) –ponavljanje po natječaju od 3.6.2026. 
5. SPREMAČ (1 izvršitelj na neodređeno puno radno vrijeme) 
6. SPREMAČ (1 izvršitelj na određeno puno radno vrijeme) 
7. KUHAR (1 izvršitelj na određeno puno radno vrijeme) – ponavljanje po natječaju od 3.6.2026. 
8. POMOĆNI KUHAR (1 izvršitelj na neodređeno puno radno vrijeme) 
9. POMOĆNI KUHAR (1 izvršitelj na određeno puno radno vrijeme) - ponavljanje po natječaju od 3.6.2026. 
10. STRUČNI SURADNIK PEDAGOG (1 izvršitelj na neodređeno puno radno vrijeme) - 
11. STRUČNI SURADNIK EDUKACIJSKI REHABILITATOR (1 izvršitelj na neodređeno punom radno vrijeme)
12. STRUČNI SURADNIK PEDAGOG (za skupine pripadnika talijanske nacionalne manjine)- 1 izvršitelj na neodređeno puno radno vrijeme
13. STRUČNI SURADNIK PSIHOLOG (1 izvršitelj na određeno puno radno vrijeme) 


8. Dopis radnice - zamolba za nastavkom rada nakon 65 godina života

Upravno vijeće donijelo je sljedeći 
z a k lj u č a k
Temeljem pozitivnih propisa Upravno vijeće prema prijedlogu ravnatelja odlučuje o zasnivanju i prestanku radnog odnosa. Upravno vijeće nema ovlasti i ne može odlučivati o nastavku radnog odnosa u slučaju kada Zakon o radu utvrđuje prestanak ugovora o radu te u ovom slučaju izričito navodi da ugovor o radu prestaje kada radnik navrši 65 godina života i 15 godina mirovinskog staža osim ako se poslodavac i radnik  drukčije ne dogovore.
Upravno vijeće će se dopisom očitovati djelatnici na način kako je zaključeno.



9. Donošenje odluka o izmjeni ugovora o radu radnica koje imaju zasnovan radni odnos na neodređeno vrijeme

a) 
Upravno vijeće jednoglasno donosi sljedeću

O D L U K U
1.	Radno mjesto Stručni suradnik pedagog popunit  će se bez objave natječaja,  temeljem članka 26. Zakona o predškolskom odgoju i obrazovanju, postojećim kadrom unutar Dječjeg vrtića Rijeka (dalje u tekstu: Ustanova)
2.	Eliana Čavrak Tomac (dalje u tekstu: radnica),  zaposlena na  neodređeno  puno   radno vrijeme u Ustanovi na radnom mjestu Stručni suradnik pedagog za program talijanske nacionalne manjine, radi potreba posla i osiguranja kontinuiteta rada, raspoređuje se na radno mjesto Stručni suradnik pedagog.

3.      Ustanova  će s  radnicom    zaključiti   dodatak  (aneks)   Ugovoru  o  radu  na 
neodređeno vrijeme, a koji se odnosi na izmjenu odredbe u odnosu na radno mjesto radnika i opis poslova. Radnica ostvaruje sva prava i obveze sukladno zakonskim i općim aktima Ustanove, a vezano uz nastalu izmjenu Ugovora o radu.


b) 
Upravno vijeće jednoglasno donosi sljedeću

O D L U K U
1.	Radno mjesto Odgojitelj edukacijski rehabilitator popunit  će se bez objave natječaja,  temeljem članka 26. Zakona o predškolskom odgoju i obrazovanju, postojećim kadrom unutar Dječjeg vrtića Rijeka (dalje u tekstu: Ustanova)
2.	Lidija Nekić (dalje u tekstu: radnica),  zaposlena na  neodređeno  puno   radno vrijeme u Ustanovi na radnom mjestu Stručni suradnik edukacijski rehabilitator, radi potreba posla i osiguranja kontinuiteta rada, raspoređuje se na radno mjesto Odgojitelj edukacijski rehabilitator.

3.      Ustanova  će s  radnicom    zaključiti   dodatak  (aneks)   Ugovoru  o  radu  na 
neodređeno vrijeme, a koji se odnosi na izmjenu odredbe u odnosu na radno mjesto radnika i opis poslova. Radnica ostvaruje sva prava i obveze sukladno zakonskim i općim aktima Ustanove, a vezano uz nastalu izmjenu Ugovora o radu.


c) 
Upravno vijeće jednoglasno donosi sljedeću

O D L U K U
1.	Radno mjesto Kuhar popunit  će se bez objave natječaja,  temeljem članka 26. Zakona o predškolskom odgoju i obrazovanju, postojećim kadrom unutar Dječjeg vrtića Rijeka (dalje u tekstu: Ustanova)
2.	Ade Marselina Yeni-Kartika Muhar (dalje u tekstu: radnica),  zaposlena na  neodređeno  puno   radno vrijeme u Ustanovi na radnom mjestu Pomoćni kuhar, radi potreba posla i osiguranja kontinuiteta rada, raspoređuje se na radno mjesto Kuhar.

3.      Ustanova  će s  radnicom    zaključiti   dodatak  (aneks)   Ugovoru  o  radu  na 
neodređeno vrijeme, a koji se odnosi na izmjenu odredbe u odnosu na radno mjesto radnika i opis poslova. Radnica ostvaruje sva prava i obveze sukladno zakonskim i općim aktima Ustanove, a vezano uz nastalu izmjenu Ugovora o radu.




10. Zahtjev za odobrenjem neplaćenog dopusta

Nakon kraće rasprave Upravno vijeće jednoglasno je donijelo  slijedeću

ODLUKU
o odobravanju neplaćenog dopusta u trajanju duljem od trideset dana
                            
I.
Radnici zaposlenoj na radnom mjestu, zbog obiteljskih razloga, odobrava se neplaćeni dopust u trajanju duljem od trideset dana.
II.
Neplaćeni dopust iz prethodne točke radnica će koristiti u razdoblju od 10. kolovoza 2026. godine do 9. kolovoza 2027. godine.
III.
Za vrijeme neplaćenog dopusta iz točaka I. i II. ove Odluke, prava i obveze iz radnog odnosa radnici miruju.
IV.
Pravo na zdravstveno osiguranje i zdravstvenu zaštitu te pravo na mirovinsko osiguranje, radnica ostvaruje u skladu s propisima koji uređuju to područje.

V.
Ova Odluka stupa na snagu danom donošenja.




11. Dopis udruge Sidro

Upravno vijeće donijelo je sljedeći

Z a k lj u č a k

Upravno vijeće Dječjeg vrtića Rijeka ne može prihvatiti stav Upravnog odjela za odgoj, obrazovanje, tehničku kulturu i mlade usmjeren na potrebu ujednačavanja prakse koja je trenutno usustavljena u dječjim vrtićima Rijeka, More i Sušak, vezano za mogućnost ostvarivanja dopusta trudne radnice zaposlene na radnom mjestu odgojitelj. Takvo stajalište unaprijed isključuje mogućnosti osiguranja drugih odgovarajućih poslova trudnoj radnici zaposlenoj na radnom mjestu Odgojitelj iako zakonski i podzakonski propisi utvrđuju da trudna radnica  ostvaruje pravo na dopust ukoliko joj poslodavac nije osigurao obavljanje drugih odgovarajući poslova.

Upravno vijeće pritom uvažava ovlast i odgovornost Osnivača za usklađeno postupanje gradskih dječjih vrtića te razumije potrebu stvaranja jasnog i predvidivog okvira postupanja. Međutim, smatra da se ujednačavanje prakse treba ostvarivati kroz jednaku i zakonitu primjenu propisa, a ne kroz unaprijed određeno rješenje koje bi isključilo mogućnost drugačijeg postupanja u pojedinom slučaju.
Upravno vijeće smatra da Dječji vrtić Rijeka u postupku utvrđivanja prava na dopust trudne radnice poštuje propisane procedure i pozitivne propise te su odluke kojima odbija zahtjeve za dopust trudnih radnica na radnom mjestu Odgojitelj, ispravne budući im je poslodavac osigurao obavljanje drugih odgovarajućih poslova do dana stjecanja prava na rodiljni dopust. Pozitivni propisi izrijekom govore o drugim odgovarajućim poslovima, a ne o istovrsnim poslovima vezanim uz određeno radno mjesto radnice.
Dakle, trudna radnica imala bi pravo na dopust u skladu s posebnim propisom isključivo u slučaju da poslodavac nije u mogućnosti ponuditi obavljanje drugih odgovarajućih poslova radnici, a prema ocjeni specijaliste medicine rada.

Ocjenu o poslovima koji mogu biti štetni za zdravlje trudne radnice, radnice koja je rodila ili radnice koja doji dijete odnosno za život djeteta utvrđuje ovlašteni izabrani specijalist medicine rada prema posebnom propisu.

Izabrani specijalist medicine rada u ovom slučaju, utvrdio je  Mišljenjem o poslovima koje može obavljati trudna radnica zaposlena na radnom mjestu odgojitelj da radno mjesto Odgojitelj, vezano uz članak 3. odnosno točku 56. Priloga Pravilniku o poslovima s posebnim uvjetima rada N.N. (5/84) nije kontraindicirano kod žena za vrijeme trudnoće dok je prema Procjeni rizika utvrđeno povećano opterećenje koje je kontraindicirano kod trudne radnice. Isto tako utvrdio je da bi bili „odgovarajući poslovi unutar stručne spreme koji su organizacijske, edukativne, administrativne i suradničke prirode, uz izuzimanje od zadataka koji zahtijevaju fizički napor i opterećenje pri ručnom rukovanju teretom.“ navodeći potrebu osiguranja provođenja higijensko-epidemioloških mjera te slobodniji režim rada.  

Ne postoji propis odnosno odredba koja upućuje na obvezu poslodavca da trudna radnica zaposlena na radnom mjestu Odgojitelj bezuvjetno ostvaruje pravo na dopust trudne radnice.

Zaključno sama činjenica da je radnica zaposlena na radnom mjestu Odgojitelj ne bi trebala biti zapreka za razmatranje drugih odgovarajućih poslova, ako takvi poslovi postoje i ako su, prema stručnoj ocjeni medicine rada, primjereni i sigurni odnosno nisu kontraindicirani.

Upravno vijeće smatra da kad se radi o zdravoj trudnoći radnica zaposlenim na radnom mjestu Odgojitelj, a u skladu s mišljenjem medicine rada, istima se mogu ponuditi drugi odgovarajući poslovi odnosno trudna odgojiteljica može obavljati širok spektar poslova izvan neposrednog rada s djecom, a koji su dio (skrivenog) kurikuluma u obavljanju odgojiteljskog poziva. U ovom slučaju ne radi se o drugom radnom mjestu već su to poslovi koji ističu stručne kompetencije i vještine odgojitelja. Trudnoj radnici je odlukom ravnateljice i ponuđenim aneksom ugovoru o radu, omogućeno da u radno vrijeme, bez neposrednog rada s djecom u izdvojenom prostoru, privremeno obavlja poslove vezane uz stručnost i znanje odgojitelja, a do početka korištenja obveznog rodiljnog dopusta. 

Isto tako Upravno vijeće je mišljenja da do donošenja rješenja temeljem upućene žalbe Dječjeg vrtića Rijeka na rješenje Područne službe prosvjetne inspekcije Rijeka, je nesvrsishodno i nepotrebno mijenjati dosadašnju praksu ove ustanove. Naglašavamo da Rješenje prosvjetne inspekcije nije postalo niti konačno niti pravomoćno te bi jedino pravilno bilo sačekati ishod postupka uložene žalbe odnosno nastavak ustaljene procedure i postupka Dječjeg vrtića Rijeka do dobivanja drugačijeg obvezujućeg mišljenja nadležnih tijela odnosno uspostavljanja meritorne sudske prakse. 

Objektivno je gotovo nemoguće trudnim radnicama koje su u vrijeme dobivene upute nadležnog odjela već dobile odluku poslodavca kojom se odbija zahtjev za dopustom trudne radnice i kojima je sukladno pozitivnim propisima ponuđen odgovarajući aneks ugovora o radu objasniti da se predmetna uputa osnivača ne odnosi na njih već na buduće slučajeve.

I na kraju, moramo uzeti u obzir činjenicu da ovakva uputa stvara nejednakost i dovodi do diskriminacije ostalih trudnih radnica bez obzira na radno mjesto i poslove koje obavljaju. 
U skladu s navedenim Upravno vijeće izražava nesuglasnost s dobivenom uputom,  jer ju smatramo neprovedivom, a obzirom ista zanemaruje mišljenje specijaliste medicine rada  i upitno zakonitom. 



Napomena: sukladno propisima o zaštiti osobnih podataka, osobna imena radnika su izostavljena


      Zapisnik vodila                                                                       Predsjednica Upravnog vijeća

 Irene Gregorović-Filipčić		                                                      Petra Mandić

